Sakadi nyawané ngababin, paseliab
para wartawan Belandané ngungsi pancoran ring jaba Pura Tirtha Empulé, saha
motrék anak kayéh miwah masiram. Dawag punika wawuné pisan
Ratu Juliana saking Kerajaan Belanda saha pangiringnyané rauh ka
istana Tampaksiring, sajeroning masasanjan ring Indonésia. Gumanti kasumbung
Istana Tampaksiring punika dados pakoleman tamiu agung sané rauh ka Bali.
Wénten asiki sané palas saking
kumpulannyané. Itepipun medasin togog-togog kalih barang-barang kesenian lianan
sané padampiak majajar-jajar ring jaba Pura Tirtha Empul punika. Rauh ring
ajeng kios paderbénnyané Ni Luh Rai punika majanggelen tumili
mapitakén.
“Tabé Nona, apa boleh saya tanya sesuatu?”
“Boleh Tuan, silahkan,” saur banban Ni Luh Rai.
“Terima kasih, apa arti patung ini? Cerita apa?” Sinambi ipun
ngambil togog tulang pakaryan Tampaksiring ugi.
“Arjuna bertapa, Tuan,” saur Ni Luh Rai sada gugup.
“Ooo ya, ya, Arjuna Wiwaha. Arjuna bertapa di Gunung Indrakila,
digoda tuju bidadari. Ia menang melawan godaan, tapi manusia suka nyerah sama
godaan.” Asapunika tamiu punika nutura ndéwék, sakadi anaké masatua. Cacep
pisan tamiu punika ngraos Indonésia. Tabuhnyané caluh, sakéwanten kadi wus
kacunguh akedik, sakadi lumrah tetabuhan wangsa-wangsa Éropané lianan. Ni Luh
Rai angob santukan nembé ngarepin tamiu kadi punika.
Ngawit punika, nyaberan Van
Steffen, asapunika wastan tamiuné punika, wénten kéwanten ring kios Ni Luh
Rainé. Yéning Van Steffen sedek sareng ring timpal-timpalnyané, ipun sané dados
juru basa, santukan ipun naen kursus basa Indonésia ring mahasiswa
Indonesia sané wénten ring Negeri Belanda. Samaliha ipun oneng mamaca buku-buku
indik Indonésia, miwah satua-satua pawayangan.
Jagaté kantun semeng tur dingin.
Sang Hyang Surya durung medal saking pakoleman. Nanging ring wetan ambarané
sampun asemu abang. Warung kalih kios-kios sané wénten ring jaba Pura Tirtha
Empul puniki kantun matutup. Wénten asiki mabuka kios ipun Ni Luh Rai kéwanten.
Ni Luh Rai sedek nyapu mabersih-bersih. Saking alit kuma lenjeng ipun sampun
melajah madolan togog, nanging tan naen ipun matanja kadi dagang-dagané lianan.
Manut manah ipun Ni Luh Rai, yening barangé tanjaang, sinah kasengguh barang
tan becik. Napimalih yén suksukang, janten kapitaen barang tan paaji. Yéning
wantah barang becik, yadiastu ring dija ugi kagenahang sinah karuruh olih sang
maperih. Sapunika manahnyané Ni Luh Rai. Naen ipun ngeling sengi-sengi,
manggihin turis pedih mamisuh, tur ngraos ngambung ngorahang Bali biadab,
santukan turis punika kasuksukin togog ngantos limannyané matatu, olih
dagang-dagangé matanja sané kadondonan harga dolar, nanging tan angetung hargan
gumi.
“Selamat pagi Nona Rai!”
“Oh, selamat pagi Tuan Steffen.” Ni Luh Rai sané saking i tuni itep
ngelapin togog, kandugi tengkejut santukan tan tahen ring sapangrauhnyané, Van
Steffen semeng pisan bina ring dibi puané.
“Ke mana tuan sepagi ini?” Ngangsehang Ni Luh Rai matakén kaanggén
ngicalang kabilbilnyané, santukan angob ngantenang Van Steffen ganteng mapayas
ageng. Duk punika Van Steffen nganggé stélan jas putih bersih, nganggé dasi
kupu-kupu pelung dongker. Jenar pakantenané Van Steffen semeng punika. Gumanti
Van Steffen makanten bagusan yén saihang ring timpal-timpalnyané. Pangadeg ipun
nyepek nyempaka, nénten landing agul-agul kadi timpalnyané lianan. Paningalan
kalih boknyané selem, nanging timpal-timpal ipuné mapaningalan pelung mabok
jagung.
“Pagi ini, saya mau ikut Sri Ratu ke Basuki,…, eh, ke Besakih.” Van
Steffen nguntul kimud santukan iwang antuka nyambat Besakih. Ni Luh Rai uning
indik, tumuli ngedékang.
“Ratu Juliana ka Pura Besakih?”
“Betul, Nona Rai.”
“Oh, bagus sekali. Selamat jalan Tuan Steffen. Pura Besakih sangat
indahnya, Tuan.”
“Banyak terima kasih, en Nona Rai mau oleh-oleh apa?” Ni Luh Rai
tangkejut miragi pitakén Van Steffen asapunika.
“Ah, tidak usah, Tuan!”
“Bukan, tidak begitu Nona Rai. Saya sangat gembira bila Nona Rai suka
menerima sesuatu dari saya,” saur Van Steffen sada kenyem tur angut-angut.
“Teeeng!” Panalikané masuara ring
Asrama Polisi Tampaksiring, Van Steffen ningalin arlojinnyané. Pukul tengah
pitu.
“Permisi Nona Rai, dag, daaag.” Van Steffen matingal tumuli
ngunggahang tangan, tur maanggutan.
“Selamat jalan, Tuan.” Luh Rai ngwales ngunggahang tangan saha
kenyem manis. Van Steffen mamargi éncol gagelisan, ngungsi komplék istana genah
rombongan pangiring Ratu Julianané makumpul. Durung apanimpug ipun mamargi,
gelis ipun matulak tur makaukan.
“Lo, Nona Rai, tolong saya punya tustél.”
Ni Luh Rai dahat kagiat, tumuli
gelis ngrereh-rerehin tur kapanggih pamotrékan punika ring tetumpukan bodag
genah togogé. Gagelisan Ni Luh Rai nugtug ipun Van Steffen. Saking
gagésoannyané, kandugi Ni Luh Rai nyerod nyalémpoh. Pusungannyané embud,
boknyané magambahan selem maembotan belayag, mapaid rauh sorin silit.
Wastrannyané nyangsot munggah ngasab entud, kanten betekan batisnyané putih
gading, ngawé sumrah rah sané ngantenang. Van Steffen gelis nyayut ngambil
lengen ipun Ni Luh Rai. Ni Luh Rai kenyem kimud, kanten sujénnyané
ring PIPI kiwa, maweweh manis kakantenang. Wastrannyané tumuli gelis
katedunang, sinambi ngondéang rambut ngawé raras. Katah para tarunané mabudi
ring Ni Luh Rai, santukan sing solahang ipun nudut kayun, nanging sami kimud
manyewaka, santukan Ni Luh Rai dahat seleb makta raga. Taler Van Steffen angob
ngantenang kaayon rupan ipun Ni Luh Rai.
Sapamargin Van Steffen lan
timpal-timpalnyané ngiring Ratu Juliana ka Besakih, Van Steffen nénten katah
raos. Ring paningalannyané setata marawat matra rupan ipun Ni Luh Rai.
Timpal-timpalnyané sami ngedékin ipun Van Steffen. Wénten sané ngorahang
bongol, wénten lian ngorahang Van Steffen bega.
Sampun lintang dauh lima, jagaté
panes tan sinipi. Ring ambarané tan wénten makanten ambu angan akidik. Van
Steffen bah nungkayak ring dipan kamarnyané. Ngawit wau rauh saking Besakih
ipun masaré, nanging tan dados sirep. Timpal-timpal ipuné sami pada ngerok
engkis-engkis, wénten malih sané geroh-geroh kadi céléngé kagorok. Lianan malih
wénten sané ipit kadi buduhé tundik. Nanging Van Steffen kedat makijapan,
rarambangannyané nrawang sawang. Angob ipun ngamanahin kawibawan Pura Besakih
punika. Punika malih ri kalaning mukanten janten gunung Agungé
mabejug ageng aluhur ring pungkura pura, maweweh madurgamannyané.
Tan dumadé Van Steffen bangun
saking pasaréannyané, tur gelis mapanganggé, tumuli nedunang saha makta
bungkusan. Sué ipun kipak-kipek ring arep kiosnyané Ni Luh Rai. Nanging
matutup, suwung mangmung. Van Steffen kabilbil bingung kacacungan. Raris
ngucung-ucung ipun ngungsi ka pancorané. Daweg punika sedek suwung sepi kadi
jampi. Tan wénten anak kayeh wiadin masiram. Van Steffen nampekin pancorané,
tumuli toyané kaketis-ketisang, sakadi alit-alit pangangoné makocél-kocélan.
Saking i rika ipun medasin kelebutan Tirtha Empulé ring jeroan. Kanten kadi
pajeng mabejug manak gumanak. Duk punika éling ipun ring piteket dané Jero
Mangku, yéning manut ucap lontar Usana Bali, kelebutan Tirtha Empul punika
gumanti pakarya Ida Batara Indra daweg mayuda arep ring Prabu Mayanadanawa.
Sang Mayadanawa kaon ring payudan, rahnyané membah dados toya Tukad Patanu,
muah layonnyané dados taulan ring pangkung Patas. Asapunika tutur dané Jero
Mangku, keni karesepang pisan olih ipun Van Steffen.
Suaran pincekané ngarincik ring
jaba pura, maduluran kuwusan daun cemara ampehang angin sada baret. Van Steffen
tengkejut saking bengongnyané, tumuli ngajabayang mamargi nuwut lubukan. Sakadi
wénten mituduhang, ring tengahing margi ipun kacunduk ring anak alit sedek
ngarit. Majalaran saking anak alit punika, prasida ipun kapanggih ring
pondoknyané Ni Luh Rai, ring tengahing tegal pabian, kaiter olih pangkung asri.
Ring ungkur pondok punika kanten bukit lalang, ring pucaknyané madaging bedugul
asiki kasayubin wit jepun sedek masekar langah-langah. Ring tungtung jepun
punika madaging sunari alit, ngawé anut tur asri pakantenannyané.
Duk punika Ni Luh Rai wau wusan
ngaturang canang Kajeng Kliwon. I Sémpol, asu putih gémbrong, ingon-ingon
méménnyané ngongkong nakal nanging abos-bos tumuli kruang-kruing, saha
ikutnyané kutal-kutil. Kagiat pisan Ni Luh Rai ngantenang Van Steffen rauh tan
panantara. Taler Van Steffen kagiat ngantenang Ni Luh Rai mapayas adat pangid
pisan. Duk punika Ni Luh Rai tan mabaju, masesenteng kancerik songkét barak
nguda mabanyu mas tatunununan Amlapura. Mungguing kamennyané endek cap Togog
Gianyar, madasar pelung langit mapinggiran mapinda kayonan. Pupur miwah
alis-alisnyané tipis nyerawat, ngawé meled nelektekang sang ngantenang,
malipatik barak api tur masrinata kadi sasenengan para istri torah mangkiné.
Samaliha pusungan ipuné mapinda angka kutus masumpang jepun putih masusun
lenmawa barak, ngawénang maweweh alab abra rupannyané, tur maprabawa agung.
Angob Van Steffen ngantenang indik kauningan ipun Ni Luh Rai ngadungang payas.
“Nona Rai, saya minta maaf karena mengganggu nona dalam keadaan sibuk.”
Asapunika Van Steffen ngawitin pangraosnyané, sapunapinésué ipun bengong
natakin jagut ring kursi cing tutul genah ipun negak.
“Tidak, Tuan. Saya tidak sibuk. Saya juga minta maaf Karen atempatnya
begini kotor.” Saur Ni Luh Rai sada kenyem kimud sinambi nguntul.
“Tidak apa-apa Nona Rai. Saya sangat senang di mana-mana di Bali sini.
Seumpama saya ada dalam mimpi. En…, kedatangan saya hari ini Cuma buat antar
ini oleh-oleh dari Besakih.” Tumuli Van Steffen nyerahang bungkusan
madaging salak Nongan sané kasub kabecikanné, maduluran padang kasna lan getah
cemara.
Saking anak lingsir sané ngadol
padang Kasna punika Van Steffen polih katerangan yéning padang Kasna
punikakakeniang ring tampek pucak Gunung Agungé dahat mautama kaanggén duluran
canang kaatur ring Ida Betara-Betari, minakadi Ida Sang Hyang Widhi Wasa. Muah
getah cemara punika becik kaanggén tamba sungkan kebus dingin. Getah punika
seduh antuk toya gemulak, sasampuné dingin wenang inum. Asapunika piteket anaké
lingsir punika, sané kaartiang olih Juru Sapuhé i rika.
“Nyén ento kaajak ngomong, Rai?”
Matakén méménnyané saking pasaréannyané ring umah metén. Dané sedek sungkan
puruh saking i tuni.
“Tamiu saking Belanda, Mémé.” Saur
Ni Luh Rai banban aris, sambilangipun ngracikang wedang.
Wiragi punika mémén Luh Rai maangsegan,
tur mateg pupu, éling ring indiké nguni, daweg jagaté terak sayah, sané sareng
timpal-timpalnyané ngrereh karya madederep ka gunung Carangsari. Duk punika
dané wau munggah daha. Ring Carangsari dané mirage orti, Jepangé sampun kaon,
tur jagat Indonésiané sampun merdeka. Sayan lami jagaté sayan riyet, genting.
Luh Kompyang asapunika wastan ipun Mén Luh Rai, dawegé ipun kantun daha muah
timpal-timpalnyané nénten purun budal ka Tampaksiring, santukan jagaté
masampet. Luh Kompyang kalih timpal-timpalnyané sami jenek ring Carangsari.
Daweg Tentara Gajah Merahé biyak ring Carangsari, yén asapunika jua indiké, Ni
Luh Kompyang keni kacantol olih tuan De Bosch, Sersan Kesehatan Tentara Gajah
Merah punika. Sersan punika dahat polos pisan. Katah ipun makidihang ubad-ubadan
ring ida danéné i rika. Duk punika ubad-ubadané dahat sengka pisan. Sangkaning
naya upaya para Pemuda Pejuang anak buah Pak Rai, sané duk punika sampun nilar
puri nyingkir, Ni Luh Kompyang nyupraba dutha mangdéné Sersan De Bosch
nyumbangang senjata ring para Pemudané. Sesran De Bosch tinut, nyumbangang
péstol kalih makudang-kudang mimisnyané, granat, miwah ubad-ubadan.
Nampek panumaya Pangkuan
Kedaulatan, Sersan De Bosch polih perintah pindah ka Bandung. Luh Kompyang
nénten nyarengin. Dané meled kantun tetep ring Bali, tur matulak ka
Tampaksiring. Indiké punika ngranayang Sersan De Bosch brangti. Luh Kompyang
sané daweg punika sedek mobot alit katinggalin ring Tampaksiring, nanging
pianaknyané sané daweg punika wawu matuwuh tigang tiban kirang langkung,
kabakta ka Bandung. Dekdek remuk manahnyané kadi gedahé pantigang.
“Nona Rai, karena hari sudah semakin petang, saya minta diri, en… terima
kasih atas suguhannya dan lain-lain.” Sapunika Van Steffen matata pisan.
“Terima kasih kembali, Tuan, atas kunjungannya dan juga oleh-olehnya.”
Sapunika Ni Luh Rai sawang kenyem. Wau Van Steffen jaga ngenjuhang lima jagi
masalaman ring Ni Luh Rai, tan dumadé Mén Luh Rai mesuang saking pasaréannyané
tumuli nampekin Van Steffen.
“Tuan yang dari Belanda?” Sapunika pitakénnyané sada kikuk kapiragi,
sinambi dané ngambil kursi tur malinggih.
“Betul, Bu,”saur Van Steffen kadi gugup.
“Sssaya, Bu. Nama saya Van Combosch… . Éh bukan nama saya Van Steffen,
Bu.” Saur Van Steffen ngereget megat-megat sada ngejer. Nembénin ipun madué
manah runtag kadi punika. Mén Luh Rai bengong. Liatnyané joh sawat, kadi joh
manahnyané nerawang. Sasampuné sué bengong, raris nelektekang munggah tedun,
raris matakén malih.
“Jadi, Tuan dua nama?” Sapunika pitakénnyané. Ni Luh Rai maduwuhan
ring manah santukan kimud mirage pitakén méménnyané kadi pitakén anak alit,
cutcud pisan.
“Bukan…, eb, eb, ebukan Bu.” Van Steffen maweweh gugup. Makanten
muannyané bag biing. Daweg punika sunari ring pucak bukit lalangé masuara aris
katempuh angin ngasirsir. Suarannyané ngarerengi kadi anak mapasihin. Doh ring
kelod kangin kapiragi suara paksi tadahasih angasih-ngasih, ngawé nyag manah
sang telektek miragiang.
“Saya harap Tuan tidak berdusta. Setiap Agama melarang umatnya berdusta.
Barangkali juga agama Tuan.” Sapnuika Mén Luh Rai lancer pisan. Sakadi
wénten anak mituduhang dané uning nabdab raos asapunika.
Sué Van Steffen nek tan dados
ngucap. Peluhnyané medal paturibis, kulungannyané kadi sampetin bias asangkop.
Sasampuné ipun polih negtegang manah las manah ipuné nuturang sapari indik
sikian ipuné. Ipun ten uning ring meme bapa. Sadawegé alit ipun kapiara Yayasan
Pemeliharaan Anak Yatim Piatu ring Roterdam, negeri Belanda. Saking
Direktur Yayasan punika ipun polih keterangan, yéning pecak bapan ipun dados
anggota Tentara Kerajaan Belanda, padem masiat ring Lembang, Bandung. Daweg
ipuné alit punika mawasta De Combosch, nanging sasampuné kelih kagentosin wasta
olih Direktur Yayasan punika, kawastanin Van Steffen sakadi wastan pianakknyané
sané pecak padem ring ngawit perang duniané kaping kalih.
Durung puput Van Steffen nuturang
indiknyané, Mén Luh Rai macepol sinambi asasambat.
“Aduh, Déwa Ratu…!” Mén Luh Rai nek
tan dados ngucap malih. Yéh paningalannyané nerebes medal ngebekin pipinnyané
kisut.
“Cening, Combosch… .” Sapunika Mén
Luh Rai ngangsehang, ninambi ngelut baosng ipun Van Steffen. Van Steffen nyerah
nénten molah.
“Uli pidan meme palas tekéning
Céning, nah né jani mara suwéca Widi, meme katepuk tekéning Cening, Cening...”
Mén Luh Rai raris ngeling selegukan ta=en dados antuk dané nglawanin.
Antuk suara serak asawang tangis
mén Luh Rai nuturang sapari indikannyané saking pangawit ngrereh karya
madederep ka Carangsari, ngantos dané kaanggén somah saking Sersan De Bosch,
tur rauh palasnyané. Mangkin wawu dané tatas uning ring indik Sersan De Bosch,
sampun kecag ring kalangan yudané. Tumuli Mén Luh Rai nuturang teges wastan De
Combosch punika. “Com” tegesnyané Kompyang, muah “Bosch” tegesnyané De Bosch.
Dadosnyané De “Combosch” tegesnyané panunggalan, wiadin pasikian wastan mémé
muah bapan ipun Van Steffen.
Van Steffen bengong tan makijapan.
Ring manahnyané kantun bingbang mabari-bari. Mén Luh Rai uning ring cesna kara,
tumuli digelis ngambil potrékan Van Steffen dawegé kantun alit kaapit olih meme
bapannyané. Sakadi wénten matingetin, éling Van Steffen ring makta potrékan
ring dompétnyané. Potrékan punika gelis kaambil kaanggén nyocokang. Pamuput
tulia tan wénten sios angan akidik. Van Steffen mingar-minger ring manah.
Manawita sangkaning sampun titah Sang Hyang Tuduh. Manah Van Steffen raris
ngayuh, tumuli ipun nyaup batis méménnyané, sinambi asasambat.
“Oh, … Mude! Oh,…Vader!” Raris ipun ngeling sengi-sengi, yéh
paningalané membah melusang baju. Méménnyané gelis mapasihin, angasih-asih. Yéh
paningalané patéltél nibénin sirah ipun Van Steffen, kadi anak nyiratin tirtha
panglukatan, yén upamiang. Taler Ni Luh Rai nénten dados wangdéné tangisnyané.
Sengi-sengi ipun kadi anak alit, sinambi ngakebin Van Steffen, blinnyané sané
sampun saling angken-angkenin, mawastu pasahé matemu malih.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ind_Latn ind_Latn ban_Latn ban_Latn bjn_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sna_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn fij_Latn ind_Latn ind_Latn ind_Latn ban_Latn ind_Latn ind_Latn ind_Latn ban_Latn jav_Latn bug_Latn afr_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ind_Latn ban_Latn ind_Latn zsm_Latn zsm_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn bjn_Latn ind_Latn ban_Latn ban_Latn ban_Latn ban_Latn ban_Latn lua_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ilo_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ceb_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn